Vragmotor naby Trompsburg geteikenDie vragmotorbestuurder het deur die venster geloer en drie mans gesien. Hulle was besig om met die vragmotor se bande te vroetel (Foto: Verskaf) ’n Vragmotorbestuurder kon betyds wegkom nadat boewe hom geteiken en ses van sy vragmotor se wiele gesteel het. Die voorval het Dinsdag omstreeks 05:00 langs die pad naby Trompsburg in die Vrystaat plaasgevind. Volgens sers. Mahlomola Kareli, polisiewoordvoerder, het die vragmotorbestuurder wakkergeskrik toe hy ’n geluid buite die vragmotor gehoor het. Hy was besig om te slaap. “Die vragmotorbestuurder het deur die venster geloer en drie mans gesien. Hulle was besig om met die vragmotor se bande te vroetel,” sê Kareli. “Die bestuurder het die vragmotor aangeskakel om ander vragmotorbestuurders in kennis te stel van die gevaar en weggejaag. Dit het vir die bestuurder gevoel asof die vragmotor iets sleep. Die verdagtes het toe reeds met die sleepwa se remme gepeuter om te verhoed dat die vragmotor kan beweeg.” Terwyl die vragmotor in beweging was, het die bestuurder gesien hoe ŉ wit Toyota Quantum-minibus met ŉ sleepwa hom van die pad probeer dwing. “Die bestuurder het daarin geslaag om te ontsnap deur uit die vragmotor te spring en na die naaste plaas te hardloop.” Die Springfontein-polisie is ontbied en by hul aankoms op die toneel was ses bande reeds van die vragmotor gesteel. “Een verdagte in sy vroeg 20’s is in hegtenis geneem nadat hy beseer op die toneel aangetref is. Hy is onder polisiebewaking in die hospitaal.” ’n Saak van diefstal is aanhangig gemaak en word ondersoek.